חברת הכבלים הוט תפצה את לקוחותיה ב-21 מיליון שקל מאחר שהעלתה את דמי המנוי באופן שנוי במחלוקת
חברת הכבלים הוט תעניק ללקוחותיה הטבה בשווי של כ-21 מיליון שקל, כך סוכם בהסכם פשרה שנחתם לאחרונה בין החברה לשמעון פריזט, שהגיש נגדה תביעה ייצוגית. ההסכם טעון אישורה של השופטת אסתר שטמר מבית-המשפט המחוזי מרכז. בשנת 2011 הגיש פריזט, באמצעות עו"ד דני גולדנברג, בקשה לאישור תביעה ייצוגית בטענה כי הוט העלתה את תעריף דמי המנוי שגבתה מלקוחותיה מעבר לדמי המנוי שהתחייבה לגבות. הוט, באמצעות עורכי-הדין גיל אוריון, ורדית זיגלבאום ואורית מלכא, הכחישה את הטענה. לאחר משא-ומתן בין הצדדים הגיעו נציגיהם להסכם פשרה שלפיו תעניק הוט, בלא שתחזור בה מטענותיה ולא תודה בטענות התובע, הטבה בדמות פתיחת שירותי VOD בחינם למשך חודש ללקוחות שאינם מנויים על השירות ותוספת תכנים ב-VOD ללקוחות שמנויים על השירות. היקף ההטבות, כ-21 מיליון שקל, גבוה פי שניים מהסכום הכולל של גביית היתר הנטענת. נוסף לכך ייהנו לקוחות שירותי האינטרנט והטלפון של הוט מהטבות בדמות שירות אנטי-וירוס במשך חודש או שירות תא קולי בטלפון למשך חודש. על-פי הסכם הפשרה, התובע פריזט יקבל גמול ושכר טרחת עורך-דין בסך 650 אלף שקל. 42694-02-11